google/wiki40b huggingface dataset:
KV3

KV3 er et gravkammer  ved hovedtilgangseveien til Kongenes dal ved Luxor i Egypt. Det var muligens tiltenkt en sømm av farao Ramses III, men det finnes ingen beviser for at det kammeret noensinne ble brukt til noen begravelse. 
Teglstein påstedet er med på å sannsynliggjøre at KV3 var kristent kapell under Det bysantinske rikes tid.
Mannskoret

Mannskoret er et mannskor som øver på Kampen bistro i Oslo hver tirsdag og som ble startet i 2002 av DumDum Boys-vokalist Prepple Houmb, radioprogramleder Espen Thoresen og TV-produsent Hasse Lindmo.
Mannskoret kaller seg «et kor for folk som ikke trodde de likte korsang», og teller til sammen 32 personer, kjente og ukjente. 
Koret synger blant annet gamle rock- og popklassikere fra bla. Raga Rockers, Jokke og Valentinerne, De Press, Frank Zappa, Knutsen & Ludvigsen, Billy Bragg, deLillos, Dead Kennedys og Ramones. Koret synger også nasjonalsanger fra nedlagte stater og et og annet klassisk korverk.
Kinofilmen For vi er gutta (2018) handler om Mannskoret og deres siste tid med dirigent Ivar Krogh Hovd. Filmen er regissert av Petter Sommer og Jo Vemund Svendsen.
Mannskoret har, og har hatt, mange kjente medlemmer, deriblant Geir Schau, Rune Gokstad, Kjartan Kristiansen, Ivar Nergaard, Ivar Eidem, Sven Nordin, Atle Antonsen og Rune Nilson.
Arild Engh

Karriere

Engh startet sin lange musikkarriere i 1960 med Østbys sekstett på Kapp. Besetningen besto av Arild Engh (trompet), Svein Sandvold (trommer), Terje Evang (kontrabass), Bjørn Johansen (tenorsaksofon), Per Anton Gaarder (altsaksofon) og Bjørn Skoglund (keyboard). På en konsert da Svein Sandvold var syk, steppet Engh inn som trommeslager. Siden var han å finne bak trommene i en rekke band.
Han spilte trommer i rockebandet Black and White på Toten. Black and White spilte en rekke konserter i regionen og spilte blant annet sammen med Inger Lise Rypdal da hun vant sin første talentkonkurranse på Gjøvik Gård før hennes store gjennombrudd på Club 7 i Oslo noen år senere. Besetningen i Black and White besto av Jens Braarvig (bass), Skjønsby (gitar), Ole Amble (gitar), og senere Geir Wentzel, etter at bandet endret seg til Black and White Blues Band.
På slutten av 1960-tallet ble Engh med i Gjøvik/Toten-gruppa Wentzel, ledet av Geir Wentzel med blant andre Trond Eliassen og Sveinung Hovensjø - og med Inger Lise Rypdal ved mikrofonen, hvilket ledet til hennes opptreden på Club 7 i 1968. Engh var også innom gruppa Una Corda på Gjøvik.
Arild Engh startet Toten-bandet Torry Enghs orkester året etter, i 1969 sammen med Trond Eliassen. Orkesterets gjennombruddslåt ble debutsingelen «Hippie Hege» i 1970. Denne sangen ble populær og deretter lansert i Sverige, Tyskland, England og Spania. I 1971 mottok Torry Enghs sølvplate for Hippie Hege.
Originalbesetningen i Torry Enghs var Arild Engh (trommer), Nils Østby (bass), Kjell Arne Olsen (trompet), Trond Eliassen (saks, trombone) og Jan Egil Båkind (trompet).
På midten av 1970-tallet flyttet han til Oslo og begynte i dansebandet Midway.
Han var fra 1979 til sin død i 2017 fast trommeslager i Ole Ivars etter at han på slutten av 1970-tallet begynte som vikar i bandet. Han bodde på Gjøvik, og hadde tre voksne barn.
Sankt Petri kirke (Klippan)

Sankt Petri kirke er en kirkebygning i Klippan, Skåne bygget i brutalistisk stil.

Bygningen

Sankt Petri er tegnet av Sigurd Lewerentz og ble oppført i årene 1962-66. Sammen med Markuskirken i Björkhagen,  Stockholm, også tegnet av Lewerentz, regnes den som et høydepunkt innen svensk 1900-talls arkitektur. 
Murene består av hårdt, brent maskin- og håndlavet tegl fra Helsingborg. Vinduene er montert utenpå med klemmer, hvilket innenfra gir inntrykk av at vinduer mangler. Kirkens stoler kommer fra Danmark, og stammer opprinnelig fra Grundtvigs Kirke i København. I kirkens lave klokketårn henger det fire klokker.
Risværet naturreservat

Risværet naturreservat ligger i Lurøy kommune i Nordland. Naturreservatet ar et areal på 4 425 dekar, hvorav 3 225 dekar sjøareal. Området er vernet for å ivareta et verdifullt kystområde, med det naturlig tilknyttede plante- og dyreliv.
Tiende armé (USA)

Tiende armé (Tenth Army) var en armé i den amerikanske hæren, opprettet i Stillehavskrigen under annen verdenskrig. 
Tiende armé ble anført av generalløytnant Simon Bolivar Buckner jr. og deretter generalløytnant Joseph Stilwell da Buckner ble drept av fiendtlig skyts på Okinawa.
Under slaget om Okinawa bestod Tiende armé av XXIV korps fra hæren og V amfibiske korps fra marineinfanteriet.
Okinawa ble den eneste kampanjen som Tiende armé deltok i under annen verdenskrig. Armeen var tiltenkt en rolle i operasjon Coronet, den andre fasen av invasjonen av Japan, men da atombombene ble sluppet over Hiroshima og Nagasaki og Japan overgav seg, var det unødvendig å invadere Japan.
Aleksej Abrikosov

Utdannelse og tidlig liv

Aleksej Abrikosov ble født i Moskva i det som da var Sovjetunionen, begge foreldrene hans var fysikere, faren hans var Alexei Ivanovich Abrikosov, og moren hans var Fani Abrikosova. Han ble uteksaminert fra statsuniversitetet i Moskva i 1948. Fra 1948 til 1965 jobbet han hos Instituttet for fysiskproblemer ved Sovjetunionens Vitenskapsakademi, hvor han i 1951 fikk sin doktorgrad for teorien om termisk diffusjon i plasma, og deretter doktorgrad i fysikk og matematikk i 1955 på grunnlag av avhandlingen om kvanteelektrodynamikk ved høye energier.

Karriere

Fra 1965 til 1988 jobbet han ved Landauinstituttet for teoretisk fysikk ved Sovjetunionens Vitenskapsakademi. Han har vært professor ved statsuniversitetet i Moskva siden 1965. I tillegg holdt han var ansatt ved Instituttet for fysikk og teknologi i Moskva fra 1972 til 1976, og ved Instituttet for stål og legeringer i Moskva fra 1976 til 1991. Han var et fullverdig medlem av Sovjetunionens Vitenskapsakademi fra 1987 til 1991. I 1991 ble han et fullverdig medlem av det russiske vitenskapsakademi.
I to verk som han ga ut i 1952 og 1957 forklarte han hvordan magnetisk fluks kan trenge gjennom en viss klasse superledere. Denne klassen med materialer som er kjent som type-II-superledere.
Siden 1991 har han jobbet ved Argonne National Laboratory i Illinois. Abrikosov er en «fremtredenen vitenskapsmann» hos kondensert materie-teori gruppen ved Argonne National Laboratorys Materials Science Division. Hans nyere forskning har fokusert på opphavet til magnetoresistans, en egenskap funnet i visse materialer hvilket tillater dem å forandre motstanden deres når de er i nærheten av et magnetfelt.

Priser og utmerkelser

Abrikosov fikk Leninprisen i 1966, Fritz London minneprisen i 1972, og Sovjetunionens statspris i 1982. I 1989 fikk han Landau-prisen fra det russiske vitenskapsakademi. To år senere, i 1991 fikk han Sony Corporations John Bardeen Award. Samme året ble han æresmedlem ved American Academy of Arts and Sciences. Han er også medlem ved Royal Acadamy of London, American Physical Society og National Academy of Sciences. I 2003 fikk han Nobelprisen i fysikk sammen med Vitalij Ginzburg og Anthony James Leggett, for sine teorier om hvordan ting kan oppføre seg ved ekstremt lave temperaturer.
Kildinbanken

Kildinbanken er en grunne og fiskebanke som ligger i Barentshavet, øst for Fiskerhalvøya i Russland. I forhold til andre fiskeområder ligger Kildinbanken sørøst for Nordbanken.
Norges ambassade i Lisboa

Norges ambassade i Lisboa  er en norsk utenriksstasjon. Ambassaden huser den norske ambassadør til Portugal og hans stab. Adressen er Avenida dom Vasco da Gama 1 i Lisboa.
Anna Tystad Aronsen

Utdannelse

Anna Tystad, senere Aronsen, utdannet seg ved Statens kunst- og håndverksskole i årene 1955-1959.

Kunstnerisk virke

Aronsen begynte sin karriere på 1960-tallet i studioet ABC-tegnefilm (senere TT-film) som var stiftet av hennes mann Bjørn Aronsen. Fra slutten av 1960-tallet lagde hun en rekke tegnefilmer for barn for NRK. Den første, Tubaen Toby (1963), lagde hun mens hun jobbet for TT-film, og frem til 1978 produserte hun en rekke kortfilmer, blant dem Bukkene Bruse, Tyrihans, Legenden om julerosene og den 45 minutter lange Det hendte i Taremareby etter Ingebrigt Daviks fortellinger. Bokklubben ga i 1979 ut boken Det hende i Taremareby : forteljing og viser frå radio og fjernsyn, som var gjennomillustrert med Anna Tystad Aronsens tegninger.
I 1978 ble Anna Tystad Aronsen fast ansatt ved Grafisk Atelier i NRK. Hun ble da kollega av blant andre Wilfred Jensenius.
Animasjonsfilmene Sommerfuglen (1984), som er basert på et eventyr av H.C. Andersen, og Gjertrudsfuglen (1984), som er basert på det norske folkeeventyret med samme tittel, har fått bred internasjonal TV-distribusjon. Per 1987 var Sommerfuglen solgt til 7 land.
Oppmerksomhet vakte også Trøbbel (1987), om seksuelt misbruk av barn, som var regissert av Else Myklebust. Anna Tystad Aronsen var animatør og klippet filmen, og hennes datter Nille Tystad Aronsen tok fotografiene som ble brukt i filmen.

Privatliv

Anna Aronsen var gift med animatøren Bjørn Aronsen (død 1994). Sammen hadde de blant annet datteren Nille Tystad Aronsen, som selv ble animatør.
STØY Festival

STØY Festival er en musikkfestival som fokuserer på metal, rock og punk. Festivalen arrangeres en gang i året på Meieriet, Sogndal. og har sitt opphav fra 2005. Den er en av underavdelingene til STØY Inc.

Program: 2007

STØY Festival, 19. og 20. januar 2007 med 20 band, blant annet The Cumshots, Audiopain, Excessive Sound, Warship, Dead Trooper, Grotesque Hysterectomy, Beinkjør og Genianalus.
Adopsjonsforum

Adopsjonsforum er en norsk humanitær forening for utenlandsadopsjon. Foreningen ble stiftet i 1970 under navnet Adopsjonsopplysning, og ble startet av enkeltpersoner som ønsket å drive opplysningsarbeid om internasjonal adopsjon. Foreningen startet etter kort tid med adopsjonsformidling med statlig bevilling. Siden 1986 har den vært den største av de tre adopsjonsforeningene i Norge. Ved utgangen av 2017 hadde 9 478 barn fra 28 land fått ny familie i Norge gjennom foreningens arbeid. Adopsjonsforum har lokalavdelinger over hele landet. 
Adopsjonsforum driver også bistandsarbeid i en rekke av sine samarbeidsland gjennom avdelingen Bistand for Barn.
De andre godkjente adopsjonsforeningene i Norge er Verdens Barn og InorAdopt.
Daglig leder siden 2005 er Øystein Gudim. Styreleder er Øyvind Bakke Reier.

Adopsjonsland

Antall samarbeidsland varierer over tid avhengig av godkjenninger fra Barne-, ungdoms- og familiedirektoratet (Bufdir), og sentrale myndigheter i samarbeidslandene. De fleste samarbeidslandene har sluttet seg til Haag-konvensjonen om beskyttelse av barn og samarbeid ved internasjonale adopsjoner fra 1993.
Adopsjonsforum formidler per oktober 2018 adopsjoner fra landene Chile, Colombia,  Filippinene, Madagaskar, Peru og Vietnam. Tidligere samarbeidsland er bl.a. Bolivia, Brasil, Ecuador, Etiopia, Guatemala, India, Kina, Latvia, Mali, Mexico, Nepal, Polen, Russland, Sri Lanka  og Uruguay. Av ulike grunner er samarbeidet med disse landene enten midlertidig suspendert eller avsluttet.
Román Torres

Landslaget

Han ble tatt ut i Panamas tropp til VM i fotball 2018 i Russland.
Hedared stavkirke

Type og datering

Hedared stavkirke er en liten enskipet langkirke av Haltdalen-typen (øst-skandinavisk enskipstype), og tilhører som sådan de enkleste stavkirkene vi kjenner til. Den består av skipet og et smalt kor med rett avslutning forbundet til østveggen.
På grunn av typen var det lenge vanlig å datere denne kirken til 1200-tallet, men ny forskning og bruk av årringdatering har stedfestet at tømmeret som er benyttet ble hogget først i 1501 (+2/-3 år). Kirken kan således først være bygget noe senere, fordi praksis med tørking av tømmeret tilsier minst 2-3 års tørketid. Dette stadfestes forsåvidt også av et såkalt biskopbrev fra 1506, der kirkens oppbygging nevnes.

Eksteriør

Kirkens yttervegger består av konvekse eikeplanker (stavplanker, tiler) som holdes sammen av tradisjonelle vertikale stolper (hjørnestaver), svill og stavlegje.
Under en renovasjon i 1781 ble kirken utstyrt med et nytt våpenhus og små rektangulære vinduer. Man antar at det ikke var vinduer i kirken før denne tid, men dette er noe uklart. Våpenhuset ble imidlertid fjernet igjen under en ny renovasjon i 1901, da den svenske riksantikvaren ønsket å føre kirken tilbake til sin opprinnelige stand. Også i perioden 1995–1997 ble kirken renovert.

Interiør

Mange ting som peker i retning av at det kan ha stått (minst) ei tidligere kirke på stedet. Blant annet ble det under en renovasjon i perioden 1934–1935 funnet ei altertavle som var malt direkte på ytterveggen. Bildet forestiller jomfru Marias kroning og antas å være fra slutten av 1300-tallet. Man antar at maleriet ble spikret opp av materialer fra ei tidligere kirke under en renovasjon som skal ha funnet sted i 1735.
Også inventaret i kirken kan understøtte teorien om at det har stått ei tidligere kirke her. Først og fremst det vakre Madonnabildet som antas å være fra 1200- eller 1300-tallet. Bildet pryder i dag det rekonstruerte sidealteret. Også et maleri av Frans av Assisi antas å stamme fra den samme perioden. I kirken finnes dessuten et fransk krusifiks som stammer fra 1100-tallet og en nattverdskalk fra 1200-tallet. 
Kirkens interiør er godt bevart. Noen har hevdet at taksperrene skal være fra 1100-tallet, men dette har ikke latt seg verifisere. Tvert om så sier den svenske riksantikvaren i et notat at disse har blitt byttet ut. Kirken har også innvendig (flat) himling, men det er ingen referanser til når denne ble anlagt. Korets vegger har figurmalerier som man tror stammer fra tiden da kirken ble bygget. Maleriene i skipet mener man stammer fra renovasjonen i 1735. Også den faste innredningen skal være i såkalt provensiell senbarokk stil.
Rong Yiren

Liv og virke

Rong Yiren har frem til 1949 en fremgangsrik tekstilkjøpmann. Etter den kommunistiske seier og maktovertakelse overdro han sin formue til Det kinesiske  kommunistparti. Fra 1960-tallet ble han tidvis utsatt for forfølgelse under kulturrevolusjonen, særlig fra rødegardistene som truet ham på livet. Etter at Deng Xiaoping kom til makt sent i 1970-årene kom han imidlertid inn i regjeringen. Det var Deng som gav ham tilnavnet «den røde kapitalist», ikke bare på grunn av hans fortid, men også for hans innsats for dengismens moderniseringer av økonomien. 
I 1999 ble han ansett som en av Kinas rikeste personer.
Helse Nord IKT

Helse Nord IKT HF er et helseforetak eiet av Helse Nord RHF med ansvar for sentral drift og forvaltning av felles IKT-systemer for sykehusene i Nordland, Troms og Finnmark. Helse Nord IKT HF ble etablert som et helseforetak 1. januar 2017.
Helseforetakets direktør er Oddbjørn Schei.
The Sunset Trail

«The Sunset Trail» er en amerikansk sang fra 1936, skrevet av Jimmy Kennedy og Michael Carr.
I Norge er den best kjent med norsk tekst av Peter Coob (Jens Book-Jenssen).
Zhanshantempelet

Zhanshantempelet er et buddhisttempel i Qingdao i Shandong i  Folkerepublikken Kina. Det ble grundig renovert i 2004.
Asbjørn Schaathun

Liv og virke

Schaathun fikk sin utdannelse ved Norges musikkhøgskole og Royal College of Music i London. Videre studier og arbeide ved IRCAM i Paris.
Schaathun stiftet Musikkhøgskolens Samtidsensemble og i 1986 samtidsmusikkensemblet Oslo Sinfonietta og var leder for Norsk Komponistforening i perioden 2006-12. Fra 2013 er han professor i komposisjon
ved Norges musikkhøgskole. Han skriver også musikkfaglige artikler, musikkomtaler og annet. Schaathun er også grunnlegger av Musikkhøgskolens Samtidsensemble og dets profesjonelle etterfølger Oslo Sinfonietta.
Schaathun har også vært dypt involvert i norsk og skandinavisk musikkpolitikk. Ved siden av en rekke mindre mindre verv, var han i 2006-2012 styreleder i Norsk Komponistforening, så vel som formann i Nordisk Komponistråd i perioden 2010-12.
Lietuvos nacionalinis radijas ir televizija

Bakgrunn

LRT startet med radiosendinger i 1926 og har hovedkvarter i hovedstaden Vilnius. Selskapet har rundt 600 ansatte og finansieres over statsbudsjettet. Reklame er ikke tiltatt på LRTs kanaler. I 1993 ble LRT medlem av Den europeiske kringkastingsunion.
Yushu (Qinghai)

Yushu (Forenklet kinesisk: 玉树; tradisjonell kinesisk: 玉樹; pinyin: Yùshù; tibetansk : ཡུལ་; Wylie: Yul-shul) er et autonomt prefektur for tibetanerne i provinsen Qinghai i Folkerepublikken Kina. Arealet er på 267 000 km² . Befolkningen var på 260 000 innbyggere i 2004.
Elven Mekong, i Kina kalt Lancang Jiang, har sine kilder i Yushu fylke i Zadois fjell.

Samferdsel

Kinas riksvei 214 løper gjennom området. Den fører fra Xining i provinsen Qinghai til Jinghong i Yunnan.
Jorge Luis Borges

Liv og arbeid

Jorge Luis Borges er mest kjent for sine fantastiske fortellinger. Etter sigende startet det da han var febersyk som barn, og moren leste høyt for ham fra C.S. Lewis' science fiction-roman Out of the Silent Planet. Moren leste boken på originalspråket. Dette er nok mer en god historie enn sannhet, da Out of the Silent Planet ikke ble utgitt før i 1938. Han har i løpet av sin karriere oversatt flere bøker og verker. I tillegg til egne verker, har han gitt ut under pseudonymer som B. Suarez Lynch og H. Bustos Domecq i samarbeid med Adolfo Bioy Casares.
I likhet med Gabriel García Márquez regnes han som en av grunnleggerne av den latinamerikanske litterære retningen magisk realisme, og han er blant 1900-tallets største forfatterne fra denne delen av verden.
Borges hadde stor allmennkunnskap, noe som nok skyldtes miljøet rundt ham. Både farmor og mor var engelske, faren underviste i filosofi og psykologi på engelsk. Fra 1914 av tilbragte han atskillige år i Sveits og Spania, der han blant annet lærte seg tysk, latin og fransk. Han var fortrolig med nordiske sagaer, Kinas litteratur, antikken, den tyske middelalderen, det gamle Fjerne østen og Kabbalaen.
Hans fiksjon er lærd og presis i språket. Historiene handler gjerne om tidens karakter, det uendelige, speilinger, encyklopedier og andre labyrinter, virkeligheten og personers identitet – ofte med personene plassert i fantastiske sammenhenger. Fortellingene dreier seg om livet i Syd-Amerika, beretninger om folkehelter, soldater, gauchos, detektiver eller historiske personer i en blanding av virkelighet og fantasi.
Tlön, Uqbar, Orbis Tertius gir eksempler på hvordan forskjellige realitetsplan blandes og kommer til å påvirke vår verden. Borges går her inn som en del av samme tradisjon som J.R.R. Tolkien og C.S. Lewis, nemlig en seriøs bearbeidelse av en fantastisk virkelighet.
Fra 1955 var Borges direktør for det argentinske nasjonalbibliotek, og selv om han ble blind allerede i 50-årsalderen, forhindret det ham ikke i å være aktiv som forfatter i flere årtier med hjelp fra venner.
I Umberto Ecos Rosens Navn opptrer figuren Jorge av Burgos, en klosterbibliotekar, som er inspirert av Borges.
Kalmar slott

Kalmar slott ligger der Kalmars havn lå i middelalderen og har spilt en avgjørende rolle i Sveriges historie helt siden byggingen av slottet ble startet på slutten av 1100-tallet. I 1397 sto slottet sentralt i en av de viktigste politiske hendelsene i Nordens historie: Opprettelsen av Kalmarunionen – en union av de nordiske landene skapt av den mektige dronning Margarete. På 1500-tallet hadde slottet sin storhetstid og fikk da sitt nåværende utseende. Gustav Vasa og to av hans sønner, Erik XIV og Johan III, bygde om borgen fra middelalderen til et palass verdig en konge.
Grimstad (tettsted)

Næringsliv

Grimstad er Aust-Agder fylkes skipsfartsby med rederiene til familiene Ugland, Bergshaven og Tønnevold. Ved Vikkilen er det fortsatt skipsverft (Nymo).
I 1953 ble Norges første plastbåt produsert og sjøsatt av Herbert Waarum (plastbåtens far), senere Herwa plast, fra Grimstad.
Distriktets første vinkjeller ble bygget i Grimstad i 1906 av Grimstad Gartneri, da bestemor Fuhr hadde et lite overskuddslager av vin. Vinkjelleren var på 6 000 m² og kunne romme ca. to millioner liter vin og brennevin (hovedsakelig brygget på rabarbra). Fuhrs vinkjeller ble nedlagt i 2001.
I 2002 ble mikrobryggeriet Nøgne Ø stiftet, og bryggeriet har mottatt en rekke priser for sitt øl. Nøgne Ø blir eksportert til Danmark og USA, og etterspørselen er så stor at bryggeriet i senere tid har utvidet.
Skatteetaten har sitt regionskontor og IT-avdeling i Grimstad.

Media

Byens avis heter Grimstad Adressetidende og kommer ut tre ganger i uka. En av avisens tidligere redaktører, Bjarne Berg, var sammen med blant andre Herbert Waarum og Bjørn Olav Karlsen med på å starte byens nærradio, Radio Grimstad, i 1985.

Kultur

Grimstad har en teaterscene i et steinbrudd i Fjæreheia, drevet av Agder teater (åpnet i 1993). Her er over 1 000 sitteplasser.
Hver sommer arrangeres Nytelsesfestivalen og Kortfilmfestivalen i juni. Kortfilmfestivalen har hatt fast tilhold i Grimstad siden 1988.
Fra og med 2015 arrangeres også Skral Festival, en regional festival med nasjonal appell. Store Norske og internasjonale artister inntar Groos over to dager. Det regnes med at besøkstallet for årets festival vil ligge på rundt 12000.
Gullsteinsdalen

Gullsteinsdalen er et dalføre på øyen Tustna i Aure kommune, Møre og Romsdal. Dalen er omkranset av fjellene Skarven, Jørenvågsalen og Knubben. Dalføret går sør-nord fra skaret mellom Skarven og Jørenvågsalen til det ender opp ved Gullstein.
Ved Gullsteinssetra midtveis oppe i dalen ligger turistforeningshytten Gullsteinsvollen. Det er en selvbetjent hytte drevet av Kristiansund og Nordmøre Turistforening.
Kosttilskudd

Kosttilskudd betegner primært produkter som i flytende eller fast form (ofte tabletter/kapsler) kan tilføre kroppen, som oftest vitaminer og mineraler. 
Vitaminer er organiske forbindelser som kroppen trenger i stoffskifteprosessene. Vitaminene må i hovedsak tilføres utenfra fordi kroppen bare produsere et fåtall selv. Blant dem som kroppen kan produsere selv er B₃ (Niacin), D og K. Kroppen kan ikke nyttiggjøre seg vitaminene uten mineraler, og kroppen produserer ikke ett eneste mineral selv. Vi er derfor avhengige av å få tilført alle mineralene vi trenger utenfra. 
Et variert kosthold har vært den primære kilden til vitaminer og mineraler og er i de aller fleste tilfeller tilstrekkelig, men noen kan ha behov for ekstra tilskudd i en periode eller permanent. Årsaker til dette kan f.eks. være sykdom eller medikamentbruk. Det er imidlertid svært utbredt også blant friske mennesker å supplere kostholdet med kosttilskudd selv om dette stort sett er unødvendig. Det finnes bare fire kosttilskudd som norske helsemyndigheter anbefaler. Disse er: Tran, folat (for gravide), samt vitamin D og kalsium (for å forebygge benskjørhet).
Vitamin- og enkelte mineraltilskudd klassifiseres som legemidler i Norge. De kan likevel omsettes som næringsmidler i bestemte doser ifølge Forskrift om kosttilskudd. Forvaltningsansvaret for disse er tillagt Mattilsynet.
Det finnes også flere andre former for kosttilskudd, slik som planteekstrakter, helsebringende bakterier (probiotika), droger og diverse fettsyrer. Disse betegnes gjerne naturmidler. Kosttilskudd omsettes ofte gjennom samme utsalgssteder som helsekost, det vil si apotek, helsekostbutikker, netthandel og postordre.
Villedende markedsføring og farlige substanser i kosttilskudd er blitt et økende problem, særlig grunnet fremvekst av netthandel. En amerikansk studie fra 2015 viste at over 20.000 akuttinnleggelser på amerikanske sykehus skyldes uforsvarlig inntak av kosttilskudd, og av disse er mange av pasientene unge. Kosttilskudd omsettes også utstrakt gjennom pyramidelignende konsepter og konspirasjonsteoretiske miljøer.
Inntak av kosttilskudd kan i visse tilfeller være helseskadelig dersom man får i seg mer enn anbefalt dose, i tillegg til at noen kosttilskudd kan påvirke effekten av medisiner.
Møn amt

Møn amt ble oprettet i 1662 av det tidligere Stegehus len. Amtet bestod kun av øya Møn eller Mønbo herred. Amtet ble nedlagt ved reformen av 1793, men inngikk først fra 1803 i Præstø amt.
Bemerk at øya Bogø på dette tidspunkt hørte til Nykøbing amt.
Antidiabetika

Antidiabetika (entallsform: Antidiabetikum) er en fellesbetegnelse på legemidler i tablettform som brukes i behandling mot høyt blodsukker (hyperglykemi) ved sykdommen Diabetes mellitus (type 2). Insulin, regnes ikke som antidiabetika.